[{"text_idx": "#000000", "text": "La c\u0302ina merkato en la okuloj de mezaj kaj malgrandaj entreprenoj de Japanio"}, {"text_idx": "#000001", "text": "Multaj japanaj entreprenoj opinias, ke iliaj produktaj\u0302oj havos bonan perspektivon en la c\u0302ina merkato, kaj esperas plue pligrandigi vendadon de siaj produktaj\u0302oj en C\u0302inio."}, {"text_idx": "#000003", "text": "La foiro allogis al si 62 mezajn kaj malgrandajn entreprenojn el Japanio. Ili montris sian serion da produktaj\u0302oj en kategorioj kiel kuiriloj kaj mang\u0302iloj, ornamaj\u0302oj por beligi c\u0302ambrojn, produktaj\u0302oj por beligi la vizag\u0302on kaj tiuj por sanprotektado, purigaj\u0302oj por necesejoj kaj banc\u0302ambroj, kaj diskonigis al c\u0302irkau\u0306 300 c\u0302inaj entreprenoj siajn produktaj\u0302ojn. Multaj entreprenoj opinias, ke iliaj produktaj\u0302oj havos bonan perspektivon en la c\u0302ina merkato, kaj esperas plue pligrandigi vendadon de siaj produktaj\u0302oj en C\u0302inio."}, {"text_idx": "#000004", "text": "Pupoj kun figuroj de 12 simbolaj bestoj asociitaj kun la zodiaka ciklo"}, {"text_idx": "#000005", "text": "Altkvalitaj produktaj\u0302oj el Japanio estas pli kaj pli bonvenigataj en C\u0302inio"}, {"text_idx": "#000006", "text": "Dum la lastaj jaroj la vivkvalitoj de c\u0302inaj konsumantoj rapide altig\u0302as kaj la c\u0302iam kreskantaj postuloj de c\u0302inoj por altkvalitaj vivbezonaj\u0302oj tiras amason da japanaj entreprenoj al C\u0302inio por serc\u0302i merkaton. \"Sekve de la rapida disvolvig\u0302o de la c\u0302ina ekonomio, la vivo de c\u0302inoj farig\u0302as pli kaj pli ric\u0302a. Tial mi kredas, ke pli kaj pli multaj c\u0302inoj ac\u0302etos niajn produktaj\u0302ojn,\" diris Yoshikawa Taizo, reprezentanto de la akcia kompanio Yoshimaru."}, {"text_idx": "#000007", "text": "La kompanio Yoshimaru havas historion de pli ol 20 jaroj kiel produktanto de c\u0302efe kotonajn pupoj kaj aliaj japanaj tradiciaj metiartaj\u0302oj. Antau\u0306 du jaroj g\u0302iaj produktaj\u0302oj eniris en la merkaton de C\u0302inio kaj nun g\u0302i havas kelkajn agentejojn en S\u0302anhajo kaj Pekino. \"Krom la pupoj por la Festivalo de Knabinoj, kiuj kostas c\u0302irkau\u0306 mil juanojn po unu, ni produktas ankau\u0306 pupojn kun figuroj de 12 simbolaj bestoj asociitaj kun la 12-jara zodiaka ciklo, kies prezo estas 300-400 juanoj po unu. Malgrau\u0306 iom alta prezo, ili tamen estas bone vendataj en C\u0302inio pro la bona kvalito kaj aparta formo,\" kun rideto diris Yoshikawa Taizo."}, {"text_idx": "#000008", "text": "\"Nuntempe la prezo jam ne plu estas decida faktoro por la konsumantoj ac\u0302eti iun varon au\u0306 ne. Por ili la plej gravaj estas la alta kvalito kaj modaj formoj. La konsuma koncepto de c\u0302inoj s\u0302ang\u0302ig\u0302as kaj altklasaj varoj estas pli kaj pli s\u0302atataj de ili.\" Tion diris Xu Jianyi, vicprezidanto de la C\u0302ina Komerca C\u0302ambro pri Donacoj sub la Tutlanda Federacio de Industrio kaj Komerco en S\u0302anhajo, post interparolado kun kelkaj japanaj komercistoj pri ornamaj\u0302oj."}, {"text_idx": "#000009", "text": "\"Japanaj produktaj\u0302oj havas avantag\u0302ojn en utilaj funkcioj, sekureco kaj dezajno. Nuntempe estas neac\u0302eteblaj en C\u0302inio multaj japanaj produktaj\u0302oj kun bonaj funkcioj. Pro tio konigi tiujn produktaj\u0302ojn al c\u0302inaj konsumantoj, kies ac\u0302etpovo kreskas tagon post tago, estas bona s\u0302anco kaj por c\u0302inaj kaj por japanaj entreprenoj. Por helpi mezajn kaj malgrandajn entreprenojn de Japanio, kiuj estas fame konataj pro produktado de altkvalitaj c\u0302iutagaj iloj kaj vivbezonaj\u0302oj, plue ekspluati la merkaton en C\u0302inio ni arang\u0302is la ekspozicion kaj atendas, ke g\u0302i faros pozitivan kontribuon por plue akceli inters\u0302ang\u0302ojn inter entreprenoj c\u0302inaj kaj japanaj.\" Tion diris Moriuma Takao, direktoro de la departamento por industrioj pri c\u0302iutaga vivo kaj kulturo de la Japana Organizo por Ekstera Komerco, kiam li akceptis mian intervjuon."}, {"text_idx": "#000010", "text": "Japanaj produktaj\u0302oj devas esti adaptitaj al la c\u0302ina merkato"}, {"text_idx": "#000011", "text": "Parolante pri la malfacilaj\u0302oj de mezaj kaj malgrandaj entreprenoj de Japanio en ekspluato de merkato en C\u0302inio Moriuma diris: \"C\u0302inio havas vastan teritorion, la diferencoj de enspezoj inter regionoj estas relative grandaj, kaj la konsumaj niveloj en malsamaj regionoj estas malsamaj. Farante ekspluatadon de la merkato japanaj entreprenoj devas atente esplori por kiuj regionoj de C\u0302inio kaj por kiuj konsumantoj iliaj produktaj\u0302oj estas tau\u0306gaj. Lau\u0306 mi, la plej granda malfacilaj\u0302o por japanaj entreprenoj estas kiel akurate teni la merkatan pozicion kaj trovi kunlaborajn partnerojn en C\u0302inio.\""}, {"text_idx": "#000012", "text": "Post demandado al kelkaj japanaj entreprenoj mi eksciis, ke granda parto de ili prenas c\u0302emarajn grandajn urbojn kiel sian cel-merkaton, prenas la sociajn tavolojn kun meza kaj alta enspezoj kiel la konsuman grupon de siaj produktaj\u0302oj, c\u0302ar ili opinias, ke la ac\u0302etpovo de la konsumantoj en landinternaj urboj estas malpli alta ol tiuj en la c\u0302emaraj, kaj ke la bazaj instalaj\u0302oj en la landinternaj urboj estas sub-evoluintaj kaj tiuj urboj havas malfacilaj\u0302on en transportado de varoj. Reprezentantoj de iuj entreprenoj diris, ke ili havas intencon ekspluati la merkaton en c\u0302inaj urboj ekster S\u0302anhajo kaj aliaj grandaj urboj au\u0306 en landinternaj urboj disvolvig\u0302antaj por eviti la intensan konkurencon en grandaj urboj."}, {"text_idx": "#000013", "text": "Parolante pri la demando, kiuj varoj estas bonvenigataj de c\u0302inaj konsumantoj, Yoshikawa diris: \"Bonvenaj estas tiuj, kiuj koncernas la c\u0302inan kulturon, ekzemple kotonaj pupoj produktitaj de ni kun figuroj de 12 simbolaj bestoj asociitaj kun la zodiaka ciklo estas bone vendataj en C\u0302inio, precipe tiuj kun figuro de drako.\""}, {"text_idx": "#000014", "text": "\"G\u0302enerale c\u0302inoj havas bonan takson al japanaj produktaj\u0302oj, sed ne c\u0302iuj produktaj\u0302oj estas bone venditaj en C\u0302inio,\" diris Xu Jianyi. \"Produktaj\u0302oj, kiuj konformas al la c\u0302ina kulturo, al la vivkutimo kaj preferoj de c\u0302inoj, havas bonan merkaton. Ekspluatante la c\u0302inan merkaton mezaj kaj malgrandaj entreprenoj de Japanio devas multe komunikig\u0302i kun c\u0302inoj, atente esplori iliajn preferojn kaj bezonon kaj senc\u0302ese plibonigi siajn produktaj\u0302ojn.\""}, {"text_idx": "#000015", "text": "La Turnea Ekspozicio de Altkvalitaj Produktaj\u0302oj de Japanio en Azio (C\u0302inio) komencig\u0302is per la foiro en S\u0302anhajo okazinta en junio. Post la foiro en Pekino oni arang\u0302os foirojn en Kantono fine de oktobro, en Taiwan fine de novembro kaj en Chongqing meze de decembro."}, {"text_idx": "#000016", "text": "Redaktoroj: Zhao Xi kaj Niu Xueqin"}]